31998D0103
L 025/96
JURNALUL OFÍCIAL AL UNIUNII EUROPENE
DECIZIA COMISIEI
din 26 ianuarie 1998
de modificare a Deciziei 97/467/CE de stabilire a listelor provizorii cu unitățile din țări terțe din care statele membre autorizează importurile de carne de iepure și de vânat de crescătorie
(Text cu relevanță pentru SEE)
(98/103/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Decizia 95/408/CE a Consiliului din 22 iunie 1995 privind condițiile de întocmire, pentru o perioadă interimară, a listelor provizorii cu unitățile din țările terțe din care statele membre sunt autorizate să importe unele produse de origine animală, produse pescărești și moluște bivalve vii (1), astfel cum a fost modificată ultima dată prin Decizia 97/34/CE (2) a Consiliului, în special articolul 2 alineatul (1) și articolul 7,
întrucât, prin Decizia 97/467/CE (3) a Comisiei, au fost stabilite liste provizorii cu unitățile din țări terțe din care statele membre autorizează importurile de carne de iepure și de vânat de crescătorie; întrucât lista cu unitățile din Australia stabilită de decizia menționată anterior include în special unități producătoare de carne de ratite;
întrucât, în conformitate cu articolul 2 alineatul (1) din Decizia 95/408/CE a Consiliului, înainte de a se stabili listele provizorii cu unitățile din țări terțe din care se autorizează importul de carne de ratite, trebuie stabilită o listă cu țări terțe din care statele membre autorizează importul de carne de ratite, precum și condițiile de import și de certificare a cărnii de ratite;
întrucât nu este încă stabilită lista țărilor terțe din care statele membre sunt autorizate să importe carne de ratite, precum și condițiile de sănătate animală și de certificare sanitar-veterinară cerute pentru importul acestei cărni în Comunitate;
întrucât, din motive de coerență, este necesară modificarea în consecință a Deciziei 97/467/CE;
întrucât Australia a indicat de asemenea schimbări în lista cu unități care produc alte cărnuri de vânat de crescătorie decât carnea de ratite; întrucât ar trebui să se țină seama de aceste schimbări;
întrucât măsurile prevăzute de prezenta decizie sunt conforme cu avizul Comitetului permanent veterinar,
ADOPTĂ PREZENTA DECIZIE:
Articolul 1
(1) La articolul 1 alineatul (2) din Decizia 97/467/CE, cuvintele „altele decât carnea de ratite” se inserează după cuvintele „(…) cărnuri de vânat de crescătorie”.
(2) La articolul 1 din Decizia 97/467/CE, între alineatul (2) și alineatul (3) se inserează următorul alineat:
„(2a) Statele membre pot autoriza unități pentru importul de carne de ratite până la 1 octombrie 1998.”
Articolul 2
Anexa la Decizia 97/467/CE se înlocuiește cu anexa la prezenta decizie în ceea ce privește Australia.
Articolul 3
Prezenta decizie se adresează statelor membre.
Adoptată la Bruxelles, 26 ianuarie 1998.